De trængte, små nordjyske biografer kan nu se frem til økonomisk hjælp til at digitalisere.

De danske biografer får nu et tilskud i deres kamp for en digital fremtid. Støtteordningen er nemlig faldet på plads. I Nordjylland har flere små, lokale biografer længe klaget deres nød. Blandt andet i Fjerritslev har man været meget bekymret for, at filmene i fremtiden bliver digitale. Hvis ikke de fik hjælp til at købe nyt udstyr, ville de skulle lukke. Lokale biografer og biografer med mange europæiske film på plakaten kan hver få én støtteportion på 200.000 kroner til at indkøbe digitalt udstyr. Landets øvrige biografer får en indirekte støtte, der er baseret på visning af danske film. Hver dansk film udløser 2500 kroner i støtte - højst 200.000 kroner. Branchen selv vurderer at omkring 75 små biografer i landet er truet af lukning. De fleste af dem befinder sig i Udkantsdanmark. En digital fremviser koster knap 800.000 kroner og penge i den størrelsesorden har de ikke i de små biografer.